SA dokkie wen by BaftasMy Octopus Teacher. My Octopus Teacher is as beste dokumentêr by die British Academy of Film and Television Arts-toekennings (Baftas) aangewys. Pippa Ehrlich, die regisseur van die rolprent, het die toekenning namens die ekstatiese span ontvang. The team behind My Octopus Teacher give an ecstatic speech as they accept the BAFTA for Documentary at the #EEBAFTAs ???? @EE pic.twitter.com/QNBAVJV8eD — BAFTA (@BAFTA) April 11, 2021 My Octopus Teacher neem die kykers op reis na die kelpwoud. Dit volg Craig Foster, ŉ man wat aan uitbranding ly, waar hy begin met ŉ daaglikse duikregime in die yskoue seewater van die kelpwoud om sy batterye te herlaai. Foster, ŉ bekroonde rolprentvervaardiger, kom in dié tyd ŉ nuuskierige seekat teë en die rolprent dokumenteer die bewegings van dié dier – iets wat selde in die natuur gedoen word, laat staan nog onder die water – oor ŉ volle jaar. Dit ondersoek die seekat se gewoontes en persoonlikheid as ŉ wese wat die meeste mense nog net op ŉ bord teëgekom het. My Octopus Teacher is ook vir ŉ Oscar-toekenning benoem. Dié toekenningsgeleentheid vind op 26 April plaas. Die dokumentêre rolprent het reeds talle ander benoemings, en selfs ŉ paar pryse, op internasionale rolprentfeeste ingeoes. Baftas-wenners: Frances McDormand in Nomadland. (Foto: Searchlight Pictures/20th Century Studios) Nomadland het talle toekennings ingeryg, waaronder beste rolprent, beste aktrise vir Frances McDormand en beste regisseur vir Chloé Zhao. Dit het ook die beeldjie ontvang vir beste kinematografie. Anthony Hopkins is as beste akteur aangewys vir sy rol in The Father terwyl Yuh-Jung Youn as beste ondersteunende aktrise aangewys is vir Minari en Daniel Kaluuya as beste ondersteunende akteur vir Judas and the Black Messiah. Soul is as die beste animasierolprent aangewys en het ook ŉ beeldjie gewen vir beste oorspronklike musiek. Ma Rainey’s Black Bottom het toekennings gewen vir beste kostuumontwerp, asook beste grimering en hare.